Iz knjige :

Radoslav Lopašić : “OKO KUPE I KORANE “ , ZAGREB ,

1895.

BELAJ

Od Udbinje povrh karlovačkoga predgrađja Rakovca otvara se pogled na dosta plodnu ravnicu, natopljenu riekama Mriežnicom i Koranom, a okruženu slunjskim brdima, Martinšćakom, Šišakom i viničkom kosom. Ova brda ne samo, da oku ugadjaju svojim lijepim šiljastim oblikom, već su takodjer zanimljiva u povjestnom pogledu. Navrh Martinšćaka vidi se i sada prastara crkva sv. Martina, a ista postojala je već za doba Ivana arcidjakona ( god. 1334.) na brdu Gorici, po kojem je prozvana i stara županija gorička i crkveni kotar (arcidjakonat ) gorički. Ispod viničkog brda, u kojem se crni mramor osobite vrsti kopa, bio je dvor glasovita plemića Grgura Štefkovića, koji je za ženu imao Veroniku, kćer kneza Brnadina Frankopana, najmožnijega hrvatskoga vlastele petnaestoga i šesnaestoga vieka. A na šišačkoj glavici, koja stoji po sriedi, stojao je još prije 60 godina grad Belaj, s kojim su stajala u feudalnoj svezi obližnja sela.

Danas se ne poznaju razvaline grada Belaja, pošto ga je vojnička vlast oko godine 1834. sve do temelja dala porušiti, da se iz njega vadi gradja za mlin na Korani u Kamenjaku i za kuće karlovačke, premda ima svuda u okolici dobra kamena, koji se može bez muke i razmjerno s malim troškom dovažati. Ne bi se znalo, ni kolik je to grad i kakove je spodobe bio, da niesu sačuvana dva starija nacrta, jedan od god. 1639. od talijanskoga inžinira Ivana Piera, koji je radi popravka krajiških gradova Hrvatskom putovao, a drugi od god. 1658. od bečkog inžinira i arhitekta Martina Stiera, kojega bješe kralj Leopold u Hrvatsku poslao. Istina u oba nacrta naslikan je Belaj kao pust grad i bez krova, ali su mu zidine bile ciele i dobro se razabira po sriedi visoka okrugla kula, na koju se naslanjao ostali grad. Kakav je 17.vieka bio Belaj , takav je i nakon popravka sve do časa porušenja. Grad je imao osim prizemlja samo jedan kat, ali je bio dosta visok. U velikoj kuli i u gradu bilo je u prvom katu pet soba , a razi zemlje osim kuhinje još četiri sobe. Osim velike kule bio je nad ulazom manji toran , u kojem bijaše smještena gradska crkvica sv.Vida . U gornjem spratu stajala je željezna altana , odkuda su razgledavali sa visine po obližnjoj i dalekoj okolici gospodari grada i njihovi gosti. Pod gradom bio solidno gradjeni majur, koji je kasnije služio za stan častniku slunjske pukovnije, pa dielom još i danas stoji. Nedaleko od grada pram sjeveru ima pećina, koja je bila u tursko doba pregradjena i utvrdjena radi obrane. Grad je tako porušen, da mu se ne znadu ni temeljni zidovi, vidi se samo gromada kamenja, pieska i vapna .

Niesmo našli u nama poznatim starim pismima spomena Belaju sve do polovice petnaestoga vieka. Toliko je pak izviestno, da je on bio vazda feudum ogromne gospoštine stenjičnjačke sve do god. 1768. kada bude odkupljen i vojničkoj krajini pripojen. Najstariji feudalci belajski bili su plemići Tomašići, koji su se pisali plemići Gorički i Belajski. Najstariji Tomašić, koji je Belaj držao, bio je god. 1464. Petar Tomašić. Prije njega spominju se Tomašići u kotaru plemića goričkih već god. 1360. , te je Nikola sin Stjepana Tomašića od Mogorovića , držao neke zemlje u Rečici, koje je prodao Nikoli, Paški, Mihalju, Stjepanu i Ivanu, sinovima Tomaša, a unucima Beke. Tomašići su došli kao mnogi ini plemići i stanovnici u Posavlju i u Pokuplju iz planinskih i primorskih predjela hrvatskih, naročito iz Like, gdje su u srednjem vieku živjeli Tomašići od staroga plemena Mogorića ili Mogorovića. Na molbu Stjepana literata Tomašića, po svoj prilici sina Petrova, potvrdio je god. 1481.kralj Matija Tomašićima imanja na Korani i oko Kupe. Ta imanja i kmetove pod Belajem, u Pećniku, Strelču, Bukovici, Rečici i Gradni izručena su još iste godine po kaptolu zagrebačkomu rečenomu Stjepanu Tomašiću. O Stjepanovu sinu Tomašu spominje se g. 1492. , da je imao osim sudca Broza pod Belajem 11, u Pećniku 8 i u Strelču 10 kmetova. Spominje se takodjer darovnica kralja Vladislava, koji bijaše Tomi Tomašiću zapisao predija: Koranu , Vrbanovo selo, Pavlekovo selo, Kraljevcu, Kraljevu i Golu goricu, a ta imanja držali su još g. 1592. Tomo i Stjepan Tomašići. Osim kmetova bilo je na imanju belajskom i plemića. Tako je kod uvedenja Uršule Kanižajke u Steničnjak g. 1532. bio svjedokom plemić Ivan Vidašić od Belaja, a g. 1560. služio je u Belaju plemić Nikola Derenčin od Dmitrove vasi, koja je stajala u kotaru grada Belaja prema Korani. Na ovoj rieci ispod Velemerića bio je u predtursko doba namješten glavni prielaz i skela, zvana Derenčinov brod. Možda je iz rečene porodice potekao i čuveni ban Mirko Derenčin, koji je u nesretnoj udbinskoj bitci zapao u sužanjstvo i u tamnicama carigradskim poginuo. Spominju se tiekom 16. vieka razni belajski Tomašići i njihove žene iz roda Gusića, Herendića, Blaževića, na koje rodove došli su i neki dielovi imanja belajskoga. Držimo , da je i poznati hrvatski kronista Ivan Tomašić bio takodjer potomak belajskih Tomašića. U svojoj kronici znade on ponajviše pripoviedati ratne dogadjaje, koji su se zbili na prostoru izmedju srednje Kupe i srednje Une od današnjega Karlovca prama Bišću. Bez sumnje živio je on dulje vremena u obližnjem do Belaja samostanu franjevaca Steničnjaku ili pak u Slunju.

Dosta ugledna i imućna obitelj belajskih Tomašića strašno se tiekom 16. i 17. vieka onevoljila, ali njenoj nesreći i osiromašenju kriva je uz obćenitu biedu, koja je naš čitav narod snašla, poglavito pokvarenost pojedinih članova te porodice. God. 1535. pobjegao je u Tursku Gašpar Tomašić i poturčio se, a grad Belaj darova kralj Ferdinand glasovitom junaku i kapetanu u Klisu kraj Splita Petru Kružiću. Ivan Tomašić ubio je god. 1568. rodjenoga bratučeda Matiju, sina Nikole Tomašića, te izgubi očinska dobra, koja kralj Maksimilijan darova knezu Franji Slunjskomu. Dakako , da ovakove kraljevske odluke niesu u starije doba mnogo puta izvedene; tako nije postao vlastelom Belaja ni Kružić, ni ban Franjo Slunjski, koji se tri godine iza toga s ovim svietom razstao.

Provala turska i nevolje, nastale na Krajini došašćem raznih turskih vojnih zapovjednika, uništiše posve vlastelu belajsku. Pod gradom Belajem valjda na današnjem logorištu izpod crkve sv. Doroteje dogodila se je na 5. oktobra god. 1528. grozna bitka izmedju Turaka i četa kranjsko – hrvatskih. Turke , kojih je bilo do 5000 , vodio je paša bosanski, a Hrvatima zapovijedali su ban Ivan Karlović te ban Vuk i Krsto , knezovi Frankopani od loze Brinjske ili Tržačke. Nakon kreševa od dva sata stanu Turci bježati. 700 ostalo ih je na belajskom polju mrtvih , a paša bosanski i kapetan udbinski budu težko ranjeni. U bitci dopanuo je vitežki ban Karlović osamnaest rana i to po nesreći od kranjskih vojnika, koji su ga ne poznajući narodnu nošnju hrvatsku, držali za Turčina. Zabilježena su tri napada na sam grad i mjesto Belaj. O napadaju god. 1574. izviestio je cesara Maksimilijana ban i biskup Juraj Drašković. Na 1. decembra 1576. navali Kapidži paša Bosne sa 1500 konjanika na Belaj, odkuda odvede 100 duša, a na povratku uhvati na Korani još drugih 70 osoba. Takodjer godine 1581. na 27. februara, kad su Turci naletjeli na Slunj, prodre turska četa i do trga Belajskoga, zarobivši trideset ljudi. Ali ovaj put bila je Turcima loša sreća; naši ih zateknu, otmu roblje, 85 ih usmrte i 40 zarobe. Bilo je bez sumnje još više ovakovih provala, koje unište grad, mali trg pod gradom i ladanje belajsko, pa je Belaj puno prije, nego li ga je god. 1639. inžinir Pieroni pohodio, stajao pust i bez krova. Jedan ovlaštenik Pavao Tomašić, sin Krsta Tomašića, hotjevši kakvu takvu korist imati od svoje djedine, proda g. 1638. pred banom Žigonom Erdödom u ime svoje i brata Tom , ali bez privole ostale braće, grad Belaj, tadanjemu žumberačkomu kapetanu grofu Rudolfu Paradeizeru za 800 fl. i za jednoga gizdavoga konja. Kao razlog prodaji spominje se u ugovoru nevolja od Turaka i jal i zlobno smetanje krštenih krajišnika. Nevoljni prodavač rodbinske baštine bio je sretan, što je u prodajnomu ugovoru zabilježeno, da će Tomašići imati pravo vazda, da služe kao stražari na Belaju, ali su se njegovi potomci tom ustanovom ugovora mogli slabo okoristiti, jer za Belaj ne bijaše dozvoljena straža o krajinskom trošku, a grofovi Paradeizeri bili su poznati sebičnjaci, vrebajući samo izbiti vlastitu korist iz krajiške službe, a nipošto da si nametnu kakav teret ili izdatak. Belaj naslijedio je nako Rudolfa Paradeizera njegov sin Ivan Ernest, takodjer žumberački kapetan¸ a kad po smrti potonjega g. 1694. primi imanje udova mu Margareta, rodjena grofinja Lamberg, ustade u banskom stolu Krsto Tomašić, sin Jurjev, a unuk starijega Krsta, zahtievajuć, da mu se povrate dielovi njegova otca Jurja i strica Tome, koje bijaše Rudolf Paradeizer nepovlastno kupio. Belaj bude doista dosudjen Tomašićima, ali odsuda nije nikada izvršena. Udova Ivana Ernesta Paradeizera, poslije udata za baruna Jurića, ustupi Belaj sa čitavom arkivom spisa g. 1699. svojoj kćeri Evi Doroteji, ženi grofa Friderika Sauraua. Umrvši g. 1706. Krsto Tomašić podigne kraljevski fisk pravdu radi Belaja, pa ga dade kao ošastno dobro konfiskovat , namjestivši sekvestrom Franju Zdenčaj , tridesetnika pod Novim gradom, ali tomu se opre karlovački veliki general knez Hanibal Porzia pod izlikom, da Belaj ne spada jurisdikciji banskoj, već generalovoj, pa namjesti u Belaju karlovačkoga stražmeštra Ivana Miku Prešerna kao zastupnika prava Sauraua . Od to doba više od šezdeset godina držali su imanje i kmetove belajske od prije kranjski, a poslije i hrvatski plemići Prešerni, kojih potomci žive još i danas u Hrvatskoj. Imanje belajsko imalo je manje oranica, ali tim više vinograda i šuma. Osobito je bio koristan vinograd u Vinici na sto kopača. Za karakteristiku spominjemo, da je polag urbara župe sv. Petra na Mriežnici od g. 1699. župnik mriežnički primao u gradu Belaju svake godine jedne suknene hlače , kad je križe popisivao.

Kad se g. 1768. opet imao jedan dio provincijala pripojiti krajini pod izlikom, da njoj fali jošte vojne momčadi, izvelo je to povjerenstvo u Karlovcu pod predsjedanjem barona Kollera uz prosvjed hrvatskih odaslanika barona Patačića i protonatora Petra Spišića. Tom prigodom militarizirana je uz obližnja imanja na Kupi i Mriežnici i gospoština belajska. Za odkup Belaja i novoga mlina na Korani odredjen bude majoru Vidu Prešernu kao feudataru 22.137 fl. 53 kr., a vlastelinu steničnjačkom grofu Ivanu Draškoviću 13.128 fl. Početkom ovoga vieka služio je Belaj spremnicom topničke municije, ali je već g. 1850. bio gotovo saviem porušen .

U gradu stanovao je isprva vojnički častnik, a kasnije sve do razorenja služio je grad za magazin, pošto bude častnički stan uredjen na obronku brda u staroj zgradi, koja je prije služila kao majur vlastelinski.

Vlastele Tomašiće primiše na službu grofovi Frankopani Tržački i naseliše ih u Lešće kod Bosiljeva, gdje živu i danas dosta kukavno na tiesnom i škrpeljitom zemljištu u više kuća. Već u urbaru bosiljevačkom od g. 1650. ima Tomašića i slobodnjaka i ilišnjaka (koji su uz robotu i petinu od svojih prihoda davali ) i kmetova. Kralj Ferdinand II. podieli g. 1622. Nikoli Tomašiću plemićki lis , a kralj Leopold obnovi ga za Ivana i Pavla Tomašića g. 1661. Knez Juraj Frankopan Tržački oslobodi svoga podložnika Pavla Tomašića, “ od vsih malih i velikih dohodkov, koje je u grad Bosiljevo prvo davati bil dužan “. Ova pisma uz mnoga ostala čuvaju Tomašići još i danas za uspomenu prošlih vremena.

BUDAČKI ILI GORICA

U županiji goričkoj živilo je od davnih vremena posebno pleme goričko . Kotar toga plemena obsezao je krajeve od Kupe i Mriežnice kod Karlovca pa sve do Korane kod Veljuna i iztočno pod Petrovu Goru kod Vojnića . Bilo je u plemenu dosta plemića jednoselaca , ali jezgru plemena sačinjavali su veća ili manja vlastela , držeći dvorove i kmetove . Nekoje porodice bijahu veleugledne , obnašahu banske , zemaljske i županijske službe , pa im je pripadao latinski naslov “erregius” , a svi se pisahu “ de Gorica” . Poveća imanja sa kmetovima imahu pak osobito porodice : Banski ili Novakovići oko Banšćine i Velemerića , Barilovići na Korani , Dragičići u Trebinji , Otoku i Mrzlompolju, Ivkovići u Peći i u Dugojresi , Oršići u Dolu , Orehovcu i u Lipovcu ( Generalskom stolu ) , Zimići u Zimiću blizu Budačkoga , Tomašići u Belaju , Radinovići u Babinoj gori , Tušilovići u Tušiloviću .

### VELEMERIĆ

O Velemeriću koji nije bio daleko od Budačkog , tek nešto sjeverozapadnije na južnom , nižem zaravanku pod brijegom Sv. Martina , Martinšćaka , znamo vrlo malo . Podataka o njemu iz predturskih vremena za sada nemamo nikakvih. U vrijeme kad je krajiška vojna vlast počela voditi računa o takvim objektima , Velemerić je već bio ruševina . Ne znamo da li je i kakvu ulogu odigrao u vrijeme gradnje karlovačke tvrđave i poslije kroz dvadesetak idućih godina kada se bije odlučna bitka sa Turcima za granicu na Kupi . Godine 1504. Spominje se u jednom glagoljskom dokumentu u kojem knez Andrija Blažičević daruje jedan vrt Vidasu Štefliniću i Luka Velemerički , kao plemić i svjedok spomenute darovnice . Da li je ovaj Luka Velemerički bio i gospodar velemeričkog grada , možemo samo predpostavljati .

Iz godine 1639. ostala nam je o Velemeriću kraća bilješka krajiške komisije koja pod vodstvom inženjera G. Pieronia obilazi krajiške utvrde u Hrvatskoj . Iz godine 1660. sačuvao se rukopis M. Stiera . On je koju godinu ranije isto tako obilazio utvrđenja po krajini . Uz kraći opis on donosi i sliku Velemerića kakvog ga je mogao vidjeti i nacrtati . Stier je uz sliku grada zabilježio : “Grad je sagrađen na ravnom tlu . Djelomično je usčuvan , a dijelom je to sada samo hrpa kamenja , ali bi na tom položaju zaista trebao biti jedan takav kaštel . Zato bi ovaj grad bilo korisno obnoviti . U njemu je već zapovjednik straže sam dao uz trošak os 150 forinti popraviti jednu zgradu . Samo mjesto Velemerić ima 2 čardaka u kojem su smještena dva vojvodstva straže . Jedno od tih vojvodstava bi trebalo prebaciti u Belaj , a ovdje ostaviti samo jedno i smjestiti ga u popravljeni Velemerić . Ta bi stražarska četa mogla čuvati i taj drugi čardak , nedaleko Velemerića u Markušiću . Velemerić spada pod vojno zapovjedništvo žumberačkog kapetana , a samo je mjesto u ovo doba naseljeno novim stanovništvom , te je između Velemerića i Belaja podignuto najmanje 50 novih vlaških kuća “.

Kad je Stier bio na licu mjesta pred Velemerićem godinu ili nešto više negoli je sastavio svoj izvještaj – rukopis , on je govorio oVelemeriću kao ruševinu koju bi se dalo još popraviti . U njemu je jedno vojvodstvo granične krajiške straže “pod vedrim nebom”, jer niti glavna kula grada nema krova. Zato napominje da bi najprije trebalo pokriti tu kulu, pa oko grada postaviti čvrstu palisadnu ogradu. Sve to ne bi iziskivalo mnogo troškova. Trebalo bi samo osigurati radnu snagu, pripremiti potrebno drvo i nešto čavala i zakovica što bi sve skupa stajalo oko 30 – 40 R. forinti.

Čini se da niti ovaj najmanji popravak Velemerića nije bio izveden. Možda su ratni oficiri i stratezi imali o njegovom položaju i vrijednosti drugo mišljenje, dok je Stier promatrao više arhitekturu i mogućnost njenog oživljavanja. Krajiška je straža napustila Velemerić i prepustila ga jednostavno vremenu i ljudima. Vjerojatno su već tada novi doseljenici od druge polovice XVII st. gradili od njegova kamenja svoje kuće, zato od njega nije baš ništa ostalo.

Prema slici M.Stiera Velemerić je bio oveći tvrdi grad na vrhu osamljenog, ne odveć visokog brijega. I on se sastojao, kao i Budački od dva dijela: unutrašnjeg grada – palasa – i zida s dvije polukule . Palas je kvadratnog tlocrta s prizidanom kulom kružnog tlocrta, oboje iste visine tada bez krova i ruševnih zidova. Zidovi su imali poveće prozore, dok je ulaz naznačen u razini prizemlja. Vanjski obrambeni prsten ovalnom linijom prati slojnice brežuljaka. Na strani ispred palasa dvije su polukule, a između njih jednostavan ulaz u grad. I ovome zidu nedostaje najviši dio tj. krunište. Uokolo grada je pusta ravnica, vjerojatno u to Stierovo doba ničija zemlja, na koju će se doseliti novi doseljenici.

S obzirom da nemamo gotovo nikakvih povijesnih podataka o ovom gradu iz predturskih vremena, možemo samo pretpostavljati, oslanjajući se na Stierov crtež, da je vanjski obrambeni prsten grada, analogno drugim takvim objektima u tom kraju, nastao tijekom prve polovice XVI stoljeća. Unutrašnji nas grad pomalo iznenađuje svojom kombinacijom. Da li je neki dio palasa stariji – danas je nemoguće saznati. Vrlo vjerojatno se i tu radi o složenoj povijesnoj situaciji, tipičnoj za XVI stoljeće: uz palas, tj. uz prostorije za stanovanje uvijek postoji branič–kula za osobnu sigurnost vlasnika grada. Da je pravokutni dio unutrašnjeg grada – palas – svjedoče na njemu veliki prozori. Neobično je, međutim, sažimanje ta dva objekta, do čega je moglo doći zbog dosta skučenog prostora unutar grada, ili pak zato da bi se vanjski zidovi potpuno oslobodili za obranu grada. Ovakav palas ima svoje analogije u starom gradu Slavetiću, jedino što je tamo branič - kula kvadratna i kroz nju se ulazilo u grad.

Iz knjige:

Milan Kruhek : “ KARLOVAC – UTVRDE , GRANICE I LJUDI “, MATICA HRVATSKA , KARLOVAC , 1995.

elektronski zapis – gospodin Juraj Štefančić